

**รพ.สงฆ์-ภาคีเครือข่ายร่วมตรวจสุขภาพพระภิกษุสามเณรในเขตกทม.**

 โรงพยาบาลสงฆ์ ร่วมกับองค์กรภาคีเครือข่าย จัดบริการเชิงรุก ถวายการตรวจคัดกรองสุขภาพพระภิกษุสามเณรในเขตพื้นที่กรุงเทพมหานคร โดยมีเป้าหมายจำนวน 3,000 รูป/ราย ใน 50 วัด เพื่อตรวจคัดกรองและประเมินความเสี่ยงด้านสุขภาพของพระภิกษุสามเณร ให้มีสุขภาพที่ดีสามารถปฏิบัติศาสนกิจและเป็นศูนย์รวมจิตใจของชุมชนได้เป็นอย่างดี

 **นายแพทย์ณัฐพงศ์ วงศ์วิวัฒน์ รองอธิบดีกรมการแพทย์** กล่าวว่า พระภิกษุสามเณร มีบทบาทสำคัญยิ่ง
ต่อสังคมไทย ในการเป็นผู้นำทางศาสนาโดยการนำเอาพระธรรมคำสอนเผยแผ่ต่อกุลบุตรกุลธิดาได้เรียนรู้และปฏิบัติ อีกทั้งยังเป็นผู้นำด้านสุขภาวะของชุมชนและสังคม โดยยึดหลักการสำคัญ คือ การใช้ทางธรรมนำทางโลก โดยมีมาตรการสำคัญในการดำเนินการ 5 ด้าน ได้แก่ ความรู้ ข้อมูล การพัฒนา การบริการสุขภาพและการวิจัยที่จะนำไปสู่การส่งเสริมและการสนับสนุนการดูแลสุขภาวะพระสงฆ์ให้มีคุณภาพชีวิตที่ดีสมบูรณ์ทั้งทางกาย ทางจิต ทางปัญญา และทางสังคม ตลอดจนการจัดสิ่งแวดล้อม
ที่เอื้อต่อการมีสุขภาพดี ซึ่งก่อให้เกิดการเชื่อมโยงระหว่างวัดกับชุมชน ทำให้พระสงฆ์มีสุขภาพแข็งแรง วัดมั่นคง ชุมชนเป็นสุข ภายใน 10 ปี (พ.ศ. 2560 - 2569) ในการนี้ กรมการแพทย์ โดยโรงพยาบาลสงฆ์ ได้ตระหนักถึงการดูแลสุขภาพของพระภิกษุสามเณรดังกล่าว จึงได้ร่วมมือกับองค์กรภาคีเครือข่าย อาทิ เจ้าคณะกรุงเทพมหานคร สำนักงานพระพุทธศาสนาแห่งชาติ สำนักงานหลักประกันสุขภาพแห่งชาติ และหน่วยงานภาคีเครือข่ายที่เกี่ยวข้อง จัดบริการเชิงรุก ตรวจคัดกรองสุขภาพพระภิกษุสามเณรตามชุดสิทธิประโยชน์หลักประกันสุขภาพถ้วนหน้า เพื่อตรวจประเมินสุขภาพ คัดกรองความเสี่ยงต่อการเกิดโรคและถวายความรู้เรื่องการดูแลสุขภาพด้วยตนเองในเบื้องต้น เพื่อเป็นการส่งเสริมการดูแลสุขภาพตนเองและป้องกันโรค

 **ด้านนายแพทย์อภิชัย สิรกุลจิรา ผู้อำนวยการโรงพยาบาลสงฆ์** กล่าวว่า โรงพยาบาลสงฆ์มีบทบาทหน้าที่สำคัญในการดูแลสุขภาพพระภิกษุสามเณรอาพาธทั่วประเทศ จึงได้ร่วมมือกับองค์กรภาคีเครือข่าย จัดทำโครงการ “สร้างเสริมสุขภาพและป้องกันโรคในพระภิกษุสามเณรในเขตพื้นที่กรุงเทพมหานคร” ปีงบประมาณ 2567 ขึ้น เริ่มตั้งแต่เดือนมกราคม – กันยายน 2567 เพื่อตรวจคัดกรองสุขภาพพระภิกษุสามเณรที่เป็นกลุ่มเปราะบาง เข้าถึงบริการตรวจสุขภาพได้น้อย และเป็นการตรวจตามชุดสิทธิประโยชน์หลักประกันสุขภาพถ้วนหน้า ซึ่งการตรวจคัดกรองประกอบไปด้วยการเจาะเลือดเพื่อตรวจหาค่าน้ำตาล ไขมัน ค่ามะเร็งต่อมลูกหมาก การตรวจคลื่นไฟฟ้าหัวใจ (EKG) การตรวจคัดกรองผู้สูงอายุ คัดกรองวัณโรคปอดด้วยการเอกซเรย์ การตรวจวัดดัชนีมวลกาย คลินิกโรคอ้วน คลินิกเลิกบุหรี่ การถวายความรู้ตามหลัก 3 อ. (อาหาร, ออกกำลังกาย, อารมณ์) และการถวายความรู้เรื่องการบริหารขันธ์ เป็นต้น โดยมีกลุ่มเป้าหมาย จำนวน 3,000 รูป/ราย จากวัดจำนวน 50 วัด ในเขตกรุงเทพมหานคร ซึ่งผลที่คาดว่าจะได้รับ คือ พระภิกษุสามเณรกลุ่มเสี่ยงได้รับการติดตามผลเพื่อการควบคุมป้องกันและสร้างเสริมสุขภาพให้เกิดความรู้ด้านสุขภาพ (Health Literacy) ในการดูแลสุขภาพตนเอง เกิดเป็นวัดต้นแบบของการส่งเสริมสุขภาพที่มีโครงสร้างพื้นฐานในการดูแลสุขภาพพระภิกษุสามเณร และเกิดเครือข่ายความร่วมมือการดำเนินงานและการพัฒนาด้านการส่งเสริมสุขภาพและป้องกันโรคในระดับชุมชน ทั้งนี้ ผู้อำนวยการโรงพยาบาลสงฆ์ กล่าวเพิ่มเติมว่า หากการตรวจคัดกรองพระภิกษุสามเณรแล้วพบว่าเป็นโรคหรือเป็นกลุ่มเสี่ยง ทางโรงพยาบาลสงฆ์จะนัดหมายให้เข้ารับบริการตรวจอย่างละเอียดอีกครั้งโดยแพทย์ผู้เชี่ยวชาญเฉพาะทางและหากตรวจพบว่าต้องได้รับการรักษาอย่างเร่งด่วนหรือต่อเนื่องก็จะนิมนต์ให้รักษาต่อ
ที่โรงพยาบาลสงฆ์ต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* #จัดบริการเชิงรุก #ตรวจคัดกรองสุขภาพ #พระภิกษุสามเณร

-ขอขอบคุณ- 19 มีนาคม 2567